VEGA præsenterer

**Varme sjælesange fra kollektivisten Karl William***Karl Williams musikalske univers er spækket med stemninger. Sangskriveren formår at få nattens blå toner til at danse elegant frem om tilbage på hele følelsesregistret. Den 4. november spiller den unge sanger sine bløde R&B kompositioner i Store VEGA.*

Karl William arbejder i øjeblikket intensivt på nyt materiale og har i den forbindelse udgivet en lækker forsmag i form af singlen ”Forstenet” der udkom i marts. Det nye nummer er lavet i samarbejde med to sommer, da ”Forstenet” er skrevet i samarbejde med Peter Sommer, mens Andreas Sommer har stået for produktionen.

Eftertænksomhed og ærlighed er nøgleord, som fylder meget i Karl Williams musiske univers. Med sine elektroniske sjælesange og flerfarvede følelser træder han ind i hverdagens dilemmaer, hvor værdikampe og opgør med livsanskuelser kommer stærkt til udtryk.

Live har Karl William et særdeles velspillende band med bestående af Carl Barsk, Mathias Lion, Frederik Carstens, Tais & Emil Istid, der alle har været en grundpille i live udtrykket hos Karl William siden starten af hans karriere. Bandet leverer nærværende shows med stor intensitet og nerve og har høstet et utal af roser fra en række anmeldere. [Poplish](http://poplish.dk/2017/03/31/karl-william-haederlig-og-ustoppelig/) skrev om Karl Williams koncert i Store VEGA i april:

*”Der er noget helt unikt i, at man blot kan stå på en scene med et band og synge som han gør. Og så ovenikøbet få publikum til at danse, det er imponerende”.*

I 2016 udgav Karl William ep´en *Livet,* der bl.a. indeholder hittet ”Blind Igen”, som røg i toprotation på de danske radiostationer. Det smukke nummer "Alt er Fint" er også at finde på *Livet*, som blev udvalgt til P3’s Uundgåelige.

At sangene er samlet på det korte ep-format skyldes, at Karl William konstant er søgende, skabende og involverende. Hellere end at holde materialet tilbage, deler han, hvor han står som musiker og menneske. I oktober 2016 vandt Karl William hovedprisen, P3 Prisen, til sidste års P3 Guld sammen med en check på 100.000 kr. Dette skete et år efter, at Karl William vandt P3 Talentet ved samme arrangement.

**Fakta om koncerten
​**Karl William
Lørdag den 4. november kl. 20.00
Store VEGA, Enghavevej 40, 1674 København V
Billetpris 225 kr. + gebyr
Billetsalget starter i dag via vega.dk og Ticketmaster